Fikk jobb før hun var ferdig utdannet: Her er 4 sikre karriereretninger
26-åringen fikk jobb på første forsøk – før hun var ferdig utdannet. Dette er utdanningene som sikrer jobb i fremtiden, ifølge ekspertene. – Jeg valgte marin teknikk fordi jeg alltid har vært interessert i realfag. Det hørtes ut som det mest spennende utdanningsløpet, spesielt med tanke på at Norge er en ledende aktør innenfor denne industrien. I tillegg er det mange spennende jobbmuligheter å utforske innenfor dette feltet. Mayvi Måna Garseth (26) er attraktiv i arbeidsmarkedet. Hun går sitt siste år av en mastergrad i marinteknikk ved NTNU, og er allerede sikret jobb til høsten. – Jeg søkte kun på den stillingen som jeg skal begynne å jobbe i, sier hun. Etter sommeren begynner hun hos Det Norske Veritas (DNV) – hvor hun hadde sommerjobb i fjor. Hun trivdes, og sjekket derfor stillingsutlysningene de hadde ellers. – Jeg fant en stilling jeg synes virket spennende og tok kontakt med avdelingen. Etter en samtale med avdelingslederen synes jeg jobben virket enda mer spennende og sendte inn en søknad. Litt senere var jeg på intervju og fikk jobbtilbud noen uker senere. Tipset hennes er å være frempå og nysgjerrig. Hun opplever at det er stor etterspørsel etter kompetansen hennes og at lønnen i yrket er god. – Jeg føler det er høy etterspørsel etter oss, og man merker det både på karrieredager og på hvor mange som allerede har fått seg jobb selv om vi ikke er ferdige å studere før til sommeren. De fleste i klassen fikk jobb i høst, og mange har fått flere jobbtilbud. Forsker/seniorrådgiver på Arbeidsforskningsinstituttet AFI ved OsloMet, Arild Henrik Steen, sier at marin teknikk er en trygg karriereretning. – Norge er fortsatt en betydelig skipsfartsnasjon, spesielt på støttetjenester. Petroleumssektoren kommer fortsatt til å vare i mange tiår fremover, og havet som energi- og kilde til mat kommer til å være viktig fremover. I tillegg vil marin-teknikk (som mange andre ingeniørfag) også kunne komme til nytte i andre sektorer, for eksempel bygg og anlegg, industri og landbasert energiproduksjon. Søknadsfristen for høyere utdanning nærmer seg. Dersom man er opptatt av å være sikret jobb, er det særlig fire områder som utpeker seg, mener Steen: – Valg som gir en generell basiskompetanse innen grunnleggende fag som språk, teknikk, IT eller helse, er viktig. Da er man mer omstillingsdyktig dersom tider og personlige ønsker endres. Helse og omsorg vil vokse mye, sier Steen. – Ingen annen næring vil trenge så mye arbeidskraft. Eldrebølgen er ikke noen bølge som avtar, men et varig skift i befolkningssammensetningen. Behovet for helse- og omsorgstjenester øker enormt. Sjeføkonom i NHO, Øystein Dørum, sier vi står overfor noen tunge befolkningsmessige utviklingstrekk de kommende tiårene. – Befolkningen under tyve år vil stagnere, og all befolkningsvekst vil skje i aldersgruppene over 67 år. Det betyr at vi i utgangspunktet kommer til å trenge mange flere innen helse og omsorg, både leger, sykepleiere og andre helsearbeidere. Den pågående digitaliseringen, herunder den økte bruken av kunstig intelligens, tilsier fortsatt sterk økning i behovet for datakyndige.  Velger du helsefag, er du altså sikret jobb, sier han.  – Velger du data eller andre teknologifag (herunder marinteknikk) vil jobbmulighetene også være gode. Generelt bør du velge utdanning etter egne evner og lyster, sier Dørum. – Du vil lykkes best i et fag du trives med. Tallene viser sterk jobbvekst for en rekke yrker som knapt fantes for noen tiår siden. Det eneste jeg egentlig vil advare mot, er å velge en veldig spesialisert utdanning, som låser deg til et bestemt yrke. Fremtiden vil være preget av forandring, og omstilling.
Mayvi Måna Garseth (26) har fått jobb før hun er ferdig med sin mastergrad i marinteknikk ved NTNU. Etter sommeren begynner hun hos Det Norske Veritas (DNV). Forsker Arild Henrik Steen mener marin teknikk er en trygg karriereretning, og Norge er en ledende aktør innenfor denne industrien. Øystein Dørum fra NHO advarer mot å velge veldig spesialiserte utdanninger som låser deg til et bestemt yrke og fremhever helse og teknologifag som gode valg.